ທ່ານປະທານປະເທດ ເຈີ່ນດ້າຍກວາງ ມອບຊໍ່ດອກໄມ້ອວຍພອນສະມາຄົມນັກຂ່າວ ຫວຽດນາມ.
ຄຳແນະນຳຂອງກອງບັນນາທິການ: ໃນວັນທີ 21 ມິຖຸນາ 2016, ພິທີສະເຫຼີມສະຫຼອງ 91 ປີແຫ່ງວັນສື່ມວນຊົນປະຕິວັດຫວຽດນາມ (21-6-1925 – 21-6-2016) ແລະ ພິທີມອບ-ຮັບລາງວັນສື່ມວນຊົນແຫ່ງຊາດຄັ້ງທີ X ປີ 2015 ໄດ້ຈັດຂຶ້ນຢ່າງສົມກຽດທີ່ນະຄອນຫຼວງຮ່າໂນ້ຍ. ຕາງໜ້າໃຫ້ພັກ-ລັດ ທ່ານເຈີ່ນດ້າຍກວາງ, ກຳມະການກົມການເມືອງ, ປະທານປະເທດແຫ່ງ ສສ ຫວຽດນາມ ໄດ້ໃຫ້ກຽດເຂົ້າຮ່ວມ ແລະ ໃຫ້ຄຳກ່າວປາໄສທີ່ສຳຄັນ ກ່ຽວກັບການກຳນົດທິດພັດທະນາຂອງສື່ມວນຊົນປະຕິວັດ ຫວຽດນາມ. ວາລະສານກອມມູນິດ ຂໍເປັນກຽດແນະນຳເນື້ອໃນຂອງບົດປາໃສດັ່ງກ່າວ.
ມື້ນີ້ຂ້າພະເຈົ້າດີໃຈທີ່ສຸດທີ່ໄດ້ມາຮ່ວມພິທີມອບ-ຮັບລາງວັນສື່ມວນຊົນແຫ່ງຊາດຄັ້ງທີ X ປີ 2015 ເນື່ອງໃນໂອກາດສະເຫຼີມສະຫຼອງ 91 ປີແຫ່ງວັນສື່ມວນຊົນປະຕິວັດຫວຽດນາມ. ຕາງໜ້າໃຫ້ພັກ-ລັດ ຂ້າພະເຈົ້າຂໍຝາກຄຳຢ້ຽມຢາມຖາມຂ່າວອັນສະໜິດສະໜົມອົບອຸ່ນ ແລະ ຄຳອວຍພອນຊົມເຊີຍອັນປະເສີດມາຍັງບັນດາສະຫາຍຜູ້ແທນ, ບັນດາແຂກທີ່ມີກຽດ, ບັນດາຜູ້ທີ່ປະຕິບັດວຽກງານສື່ມວນຊົນໃນທົ່ວປະເທດ ແລະ ບັນດາສະຫາຍໝົດທຸກຄົນ.
ດ້ວຍມູນເຊື້ອ 90 ກວ່າປີທີ່ໄດ້ຮ່ວມທາງກັບປະເທດຊາດ ພາຍໃຕ້ການນຳພາຂອງພັກ, ປະທານໂຮ່ຈິມິນຜູ້ຍິ່ງໃຫຍ່, ການສະໜັບສະໜູນ ແລະ ຊ່ວຍເຫຼືອຂອງປະຊາຊົນທຸກຊົນຊັ້ນ, ສື່ມວນຊົນປະຕິວັດ ຫວຽດນາມໄດ້ເຕີບໃຫຍ່ເຂັ້ມແຂວງຢ່າງບໍ່ຢຸດຢັ້ງ, ໄດ້ປະກອບສ່ວນເຂົ້າໃນພາລະກິດຕໍ່ສູ້ປົດປ່ອຍປະເທດຊາດ, ກໍ່ສ້າງແລະປົກປັກຮັກສາປະເທດຊາດຢ່າງສົມກຽດ. ສື່ມວນຊົນ ຫວຽດນາມໄດ້ມີບາດກ້າວພັດທະນາຢ່າງແຂງແຮງ, ໄດ້ສະແດງນັບມື້ນັບດີ ບົດບາດເປັນສຸລະສຽງຂອງພັກ ລັດ, ຂອງອົງການຈັດຕັ້ງການເມືອງ ແລະ ເປັນເວທີປາໄສຂອງປະຊາຊົນ.
ສື່ສານມວນຊົນໄດ້ຕິດແໜ້ນກັບການຊີ້ນຳນຳພາຂອງພັກ ແລະ ກາຍເປັນກຳລັງຕະລຸມບອນທີ່ໄວ້ວາງໃຈໄດ້ຂອງພັກແລະລັດ ໃນການໂຄສະນາເຜີຍແຜ່, ອະທິບາຍລັກສະນະຖືກຕ້ອງ, ວິທະຍາສາດ ແລະ ປະຕິວັດ ຂອງລັດທິມາກ - ເລນິນ, ແນວຄິດໂຮ່ຈິມິນ, ຕັ້ງໜ້າຂົນຂວາຍປະຊາຊົນປະຕິບັດບັນດາແຜນນະໂຍບາຍ ແນວທາງຂອງພັກ, ນະໂຍບາຍ ກົດໝາຍຂອງລັດ; ສ່່ອງແສງຢ່າງມີຊີວິດຊີວາແລະທັນການເຖິງສະພາບການພັດທະນາເສດຖະກິດ, ວັດທະນະທຳ, ສັງຄົມ, ການເພີ່ມທະວີການປ້ອງກັນຊາດ ປ້ອງກັນຄວາມສະຫງົບ, ການພົວພັນຕ່າງປະເທດ, ປົກປັກຮັກສາເອກະລາດ, ອຳນາດອະທິປະໄຕ, ເອກະພາບ ແລະ ຜຶນແຜ່ນດິນອັນຄົບຖ້ວນຂອງປະເທດຊາດໄວ້ຢ່າງໝັ້ນຄົງ.
ພ້ອມກັບການໃຫ້ຄວາມສຳຄັນແກ່ການຄົ້ນເຜີຍ, ປຸກລະດົມ, ຊົມເຊີຍບັນດາບຸກຄົນໃໝ່, ແບບຢ່າງທີ່ກ້າວໜ້າ, ແບບຢ່າງວຽກດີ ຄົນເດັ່ນ, ສື່ມວນຊົນກໍຍັງເປັນຊ່ອງຂໍ້ມູນຂ່າວສານທີ່ສ່ອງແສງຄວາມຄິດຈິດໃຈ, ຄວາມມຸ່ງມາດປະປາດຖະໜາອັນຊອບທຳ ຂອງປະຊາຊົນທຸກຊັ້ນຄົນ; ຕັ້ງໜ້າເຂົ້າຮ່ວມໃນການຕໍ່ສູ້ປ້ອງກັນແລະຕ້ານກົນອຸບາຍ, ການເຄື່ອນ “ຫັນປ່ຽນໂດຍສັນຕິ”, ປະຕິເສດບັນດາຖ້ອຍທຳນອງເສກສັນປັ້ນແຕ່ງ, ຜິດເຂວຂອງບັນດາອິດທິກຳລັງສັດຕູ ປະຕິການ, ກໍຄືບັນດາການກະທຳ, ປະກົດການສໍ້ລາດບັງຫຼວງ, ຄວາມຟຸມເຟືອຍ, ຄວາມຫຍໍ້ທໍ້, ຄວາມຊຸດໂຊມທາງດ້ານຄຸນສົມບັດ ແບບແຜນດຳລົງຊີວິດ, ປະກອບສ່ວນອັນສຳຄັນເຂົ້າໃນການສ້າງຄວາມເຫັນດີເຫັນພ້ອມໃນສັງຄົມ, ປຸກລະດົມປະຊາຊົນທຸກຊົນຊັ້ນ ແລະ ລະບົບການເມືອງທັງໝົດ ຮ່ວມຈິດຮ່ວມໃຈກັນແກ້ໄຂບັນດາຄວາມຫຍຸ້ງຍາກ ສິ່ງທ້າທາຍ, ຮັກສາສະຖຽນລະພາບຄວາມສະຫງົບດ້ານການເມືອງ - ສັງຄົມຢ່າງໝັ້ນຄົງ, ສ້າງສະພາບແວດລ້ອມທີ່ອຳນວຍຄວາມສະດວກໃຫ້ແກ່ການກໍ່ສ້າງ, ປົກປັກຮັກສາ ແລະ ພັດທະນາປະເທດ.
ດ້ວຍບັນດາຜົນງານທີ່ບັນລຸໄດ້, ຖັນແຖວນັກຂ່າວ ນັກໜັງສືພິມປະຕິວັດຫວຽດນາມ ໄດ້ກາຍເປັນບັນດານັກຮົບໃນແນວຮົມແນວຄິດ - ວັດທະນະທຳຢ່າງແທ້ຈິງ ຄືຄຳສັ່ງສອນຂອງປະທານໂຮ່ຈິມິນທີ່ເຄົາລົບຮັກ - ຜູ້ທີ່ໄດ້ສ້າງພື້ນຖານ ແລະ ເປັນອາຈານຜູ້ຍິ່ງໃຫຍ່ຂອງສື່ມວນຊົນປະຕິວັດ ຫວຽດນາມ.
ຕາງໜ້າໃຫ້ພັກ-ລັດ ຂ້າພະເຈົ້າຂໍຈົດຈຳຢ່າງຈິງໃຈ, ຕີລາຄາສູງ ແລະ ຊົມເຊີຍຢ່າງສຸດໃຈ ຕໍ່ບັນດາຜົນງານທີ່ດີເດັ່ນ, ການປະກອບສ່ວນອັນໃຫຍ່ຫຼວງ ຂອງຖັນແຖວນັກຂ່າວນັກໜັງສືພິມທົ່ວປະເທດ ທີ່ໄດ້ປະກອບເຂົ້າໃນພາລະກິດການປະຕິວັດອັນນສະຫງ່າລາສີຂອງພັກ ແລະ ປະເທດຊາດ; ຂໍອວຍພອນຊົມເຊີຍບັນດານັກຂ່າວຜູ້ທີ່ມີກຽດໄດ້ຮັບລາງວັນສື່ມວນຊົນແຫ່ງຊາດໃນມື້ນີ້.
ໃນຊຸມປີຕໍ່ໜ້າ, ຢູ່ໃນໂລກ, ສັນຕິພາບ ຄວາມຮ່ວມມື ແລະການພັດທະນາ ຍັງເປັນທ່າອຽງໃຫຍ່, ແຕ່ສົງຄາມ, ການປະທະກັນທາງດ້ານຊົນເຜົ່າ ສາສະໜາ, ການພິດພາດຊ່ວງຊິງກັນດ້ານອະທິປະໄຕຊາຍແດນ ເຂດແດນ, ການກໍ່ການຮ້າຍ... ກໍສືບຕໍ່ເກີດຂຶ້ນຢູ່ຫຼາຍແຫ່ງ ດ້ວຍລັກສະນະ ລະດັບທີ່ນັບມື້ນັບມີຄວາມອັນຕະລາຍ, ສັບສົນ. ຢູ່ພາຍໃນປະເທດ, ພາຍຫຼັງ 30 ປີແຫ່ງການປະຕິບັດແນວທາງປ່ຽນແປງໃໝ່ໂດຍພັກເປັນຜູ້ລິເລີ່ມແລະນຳພາ, ປະເທດຫວຽດນາມໄດ້ບັນລຸຜົນງານອັນໃຫຍ່ຫຼວງຫຼາຍຢ່າງ, ມີຄວາມໝາຍປະຫວັດສາດ, ແຕ່ກໍ່ຕ້ອງປະເຊີນໜ້າກັບຄວາມຫຍຸ້ງຍາກ, ສິ່ງທ້າທາຍຫຼາຍຢ່າງ. ໃນສະພາບການດັ່ງກ່າວນັ້ນ, ໜ້າທີ່ທີ່ວາງອອກໃຫ້ແກ່ສື່ມວນຊົນປະຕິວັດຫວຽດນາມ ຈະມີຄວາມໜັກໜ່ວງຫຼາຍທີ່ສຸດ, ແຕ່ກໍ່ເປັນກຽດອັນສະຫງ່າ, ມັນຮຽກຮ້ອງໃຫ້ສືບຕໍ່ປ່ຽນແປງໃໝ່ຢ່າງແຂງແຮງກ່ຽວກັບເນື້ອໃນ, ບືນຕົວຂຶ້ນທັນສະໄໝທາງດ້ານຕົວແບບການຈັັດຕັ້ງປະຕິບັດ, ກ່ຽວກັບພື້ນຖານວັດຖຸ ເຕັກນິກ ເຕັກໂນໂລຊີ, ຮັບປະກັນຄວາມປອດໄພຂອງລະບົບ ແລະ ຄວາມສະຫງົບດ້ານຂໍ້ມູນຂ່າວສານ; ຍົກສູງຄຸນນະພາບ ປະສິດທິຜົນການເຄື່ອນໄຫວ ຄວາມດຶງດູດປະຊາຊົນຢ່າງບໍ່ຢຸດຢັ້ງ, ເພື່ອຕອບສະໜອງຄວາມຮຽກຮ້ອງຕ້ອງການຂອງພາລະກິດປະຕິວັດ ແລະ ທ່າອຽງເຊື່ອມໂຍງສາກົນ.
ສືບຕໍ່ເຊື່ອມຊືມມະຕິກອງປະຊຸມໃຫຍ່ຄັ້ງທີ XII ບັນດາແຜນນະໂຍບາຍ ນະໂຍບາຍຂອງພັກ, ກົດໝາຍຂອງລັດ ຢ່າງເລິກເຊິ່ງ ແລະໂຄສະນາເຜີຍແຜ່ເນື້ອໃນເຫຼົ່ານັ້ນຢ່າງແຂງແຮງ ກວ້າງຂວາງເລິກເຊິ່ງ; ຕິດແທດກັບໜ້າທີ່ວຽກງານແນວຄິດ, ຕັ້ງໜ້າປະກອບສ່ວນເຂົ້າໃນການປັບປຸງ, ເພີ່ມທະວີຄວາມເປັນເອກະພາບທາງດ້ານແນວຄິດ ການເມືອງພາຍໃນພັກ, ຄວາມເຫັນດີເຫັນພ້ອມໃນປະຊາຊົນ, ປົກປັກຮັກສາ ແລະ ພັດທະນາລັດທິມາກ-ເລນິນ, ແນວຄິດໂຮ່ຈີມິນ; ເສີມຂະຫຍາຍປະຊາທິປະໄຕສັງຄົມນິຍົມ, ກຳລັງແຮງມະຫາສາມັກຄີປວງຊົນທັງຊາດ, ຍົກສູງເຈດຈຳນົງຕັດສິນໃຈປະຕິບັດ ພາລະກິດປ່ຽນແປງໃໝ່, ຫັນເປັນອຸດສາຫະກຳທັນສະໄໝແລະເຊື່ອມໂຍງສາກົນ ຢ່າງສຳເລັດຜົນມີໄຊ, ກໍ່ສ້າງ ແລະ ປົກປັກຮັກສາເອກະລາດ, ອຳນາດອະທິປະໄຕ, ສັນຕິພາບ ແລະ ຜືນແຜ່ນດິນອັນຄົບຖ້ວນຂອງປະເທດຊາດ.
ເພີ່ມທະວີການໂຄສະນາ, ປຸກລະດົມສົ່ງເສີມ, ຊົມເຊີຍບັນດາບຸກຄົນໃໝ່, ແບບຢ່າງທີ່ກ້າວໜ້າ, ແບບຢ່າງວຽກດີ ຄົນເດັ່ນ ໃນທຸກຂົງເຂດ, ເສີມຂະຫຍາຍລັດທິຮັກຊາດ, ນ້ຳໃຈປະດິດສ້າງ, ເຈດຈຳນົງບຸກບືນກ້າວຂຶ້ນ, ເພິ່ງຕົນເອງ, ກຸ້ມຕົນເອງ, ປະກອບສ່ວນເຂົ້າໃນການຍູ້ແຮງບັນດາຂະບວນການແຂ່ງຂັນຮັກຊາດອັນຟົດຟື້ນທົ່ວເຖິງ. ຕັ້ງໜ້າຄົ້ນເຜີຍ, ປະກອບສ່ວນຕໍ່ສູ້ ສະກັດກັ້ນ ແລະ ຍູ້ຖອຍການສໍ້ລາດບັງຫຼວງ, ການຟຸມເຟືອຍ, ພະຍາດອາດຍາສິດ, ບັນດາປະກົດການຫຍໍ້ທໍ້ໃນສັງຄົມເປັນເທື່ອລະກ້າວ; ເປັນເຈົ້າການເຂົ້າຮ່ວມການຕໍ່ສູ້ໃນແນວຮົມແນວຄິດ, ປະຕິເສດບັນດາຖ້ອຍທຳນອງໂຄສະນາເສກສັນປັ້ນແຕ່ງ, ໃສ່ຮ້າຍປ້າຍສີຂອງບັນດາອິດທິກຳລັງສັດຕູຢ່າງທັນການ.
ພ້ອມກັບການເຂົ້າຮ່ວມປະກອບຄວາມຄິດຄວາມເຫັນກ່ຽວກັບບັນດາແຜນນະໂຍບາຍ, ນະໂຍບາຍຂອງພັກ-ລັດ, ສື່ມວນຊົນຕ້ອງເສີມຂະຫຍາຍບົດບາດກຳນົດທິດຫາງສຽງສັງຄົມ, ເພື່ອກາຍເປັນຂົວຕໍ່ລະຫວ່າງພັກ ລັດ ແລະ ປະຊາຊົນຢ່າງແທ້ຈິງ; ພ້ອມກັນນັ້ນກໍເປັນເວທີປາໄສອັນກວ້າງຂວາງ ເພື່ອໃຫ້ປະຊາຊົນເຂົ້າຮ່ວມໃນວຽກງານຕ່າງໆຂອງປະເທດ, ເຂົ້າຮ່ວມການກວດກາຕິດຕາມ ວິຈານສັງຄົມ, ຍົກສູງລະດັບຄວາມຮູ້ຂອງປະຊາຊົນ; ປຸກລະດົມສົ່ງເສີມ ຂົນຂວາຍປະຊາຊົນເຂົ້າຮ່ວມການປະຕິບັດບັນດາໜ້້າທີ່ປະຕິວັດໃຫ້ສຳເລັດໃຊ.
ຍົກສູງຄຸມນະພາບການເຄື່ອນໄຫວສື່ຂ່າວການຕ່າງປະເທດ, ໃຫ້ຄວາມສຳຄັນແກ່ການໂຄສະນາພົວພັນຕ່າງປະເທດກ່ຽວກັບນະໂຍບາຍມະຫາສາມັກຄີທົ່ວປວງຊົນ, ນະໂຍບາຍຊົນເຜົ່າ, ນະໂຍບາຍສາດສະໜາ, ນະໂຍບາຍສຳລັບຊາວຫວຽດນາມຢູ່ຕ່າງປະເທດ. ເພີ່ມເຕີ່ມເວລາກະຈາຍສຽງ, ໂທລະພາບ, ໜັງສືພີມອອນໄລອອກສູ່ບັນດາປະເທດ, ພາພພື້ນ, ນຳເອົາຂໍ້ມູນຂ່າວສານ ແລະ ຜະລິດຕະພັນວັດທະນະທຳທີ່ມີເນື້ອໃນດີມາໃຫ້ຊາວຫວຽດນາມຢູ່ຕ່າງປະເທດ ແລະ ເພື່ອນມິດສາກົນ ໃຫ້ຫຼາຍກວ່າອີກ; ເພີ່ມທະວີການສະເໜີ, ໂຄສະນາເຜີຍແຜ່ຮູບພາບຂອງປະເທດ, ວັດທະນະທຳ ແລະ ຄົນຫວຽດນາມໄປຍັງບັນດາປະເທດໃນໂລກ, ປະກອບສ່ວນຍົກສູງຖານະບົດບາດຂອງຫວຽດນາມໃນເວທີສາກົນ.
ສືບຕໍ່ປ່ຽນແປງໃໝ່ການຊີ້ນຳ ນຳພາ ແລະ ຄຸ້ມຄອງສື່ມວນຊົນ, ເພີ່ມທະວີຄວາມຮັບຜິດຊອບຂອງອົງການເຈົ້າຄຸ້ມຄອງສື່ມວນຊົນ; ຍົກສູງຄຸນນະພາບ, ປະສິດທິຜົນຂອງວຽກງານບຳລຸງກໍ່ສ້າງຄຸນສົມບັດດ້ານການເມືອງ, ລະດັບວິຊາການ, ຄວາມສາມາດວິຊາສະເພາະ, ຄວາມຮັບຜິດຊອບດ້ານສັງຄົມ ແລະ ຄຸນສົມບັດດ້ານອາຊີບຂອງຖັນແຖວນັກຂ່າວ. ສະມາຄົມນັກຂ່າວທຸກຂັ້ນຕ້ອງເຮັດໜ້າທີ່ສາມັກຄີ, ເຕົ້າໂຮມສະມາຊິກ, ຍູ້ແຮງການຮ່ຳຮຽນ ແລະ ປະຕິບັດຕາມແນວຄິດ ແລະ ຄຸນສົມບັດ, ແບບແຜນ ໂຮ່ຈິມິນ ຕາມຄຳສັ່ງສະບັບເລກທີ 05-CT/TW ຂອງກົມການເມືອງສູນກາງພັກ ສະໄໝທີ XII ໃຫ້ໄດ້ຮັບຜົນດີກວ່າອີກ; ຈັດຕັ້ງປະຕິບັດຢ່າງເຂັ້ມງວດຄຳສັ່ງສອນຂອງລຸງໂຮ່: “ພະນັກງານສື່ມວນຊົນກໍ່ເປັນນັກຮົບປະຕິວັດ. ຄັນປາກກາ, ໜ້າເຈັ້ຍກໍ່ເປັນອາວຸດທີ່ແຫຼມຄົມຂອງພວກເຂົາ”. ເພື່ອເຮັດຫຼ້ອນໜ້າທີ່ອັນສະຫງ່າງາມຂອງຕົນແອງ, ພະນັກງານສື່ມວນຊົນຕ້ອງເຝິກຝົນຫຼໍ່ຫຼອມຄຸນສົມບັດປະຕິວັດ, ພະຍາຍາມຮ່ຳຮຽນບຳລຸງແນວຄິດ, ວິຊາການ ແລະ ວັດທະນະທຳ; ເອົາໃຈໃສ່ຮ່ຳຮຽນດ້ານການເມືອງ ເພື່ອກຳແໜ້ນແຜນນະໂຍບາຍ, ນະໂຍບາຍຂອງພັກ ແລະ ລັດຖະບານ; ລົງເລິກເຂົ້າສູ່ພຶດຕິກຳ, ຕິດແໜ້ນກັບມະຫາຊົນຜູ້ອອກແຮງງານ”(1). ນັກຂ່າວແຕ່ລະຄົນຕ້ອງຮ່ຳຮຽນ, ເຝິກຝົນຫຼໍ່ຫຼອມຫຼັກໝັ້ນການເມືອງໃຫ້ໝັ້ນຄົງ, ມີລະດັບວິຊາການ ວິຊາສະເພາະລະດັບສູງ, ມີຄຸນສົມບັດດ້ານອາຊີບທີ່ໃສສະອາດ ຢ່າງເປັນປະຈຳ, ບໍ່ໄດ້ “ເຮັດໃຫ້ປາກກາຄົດໂກ່ງ” ໄປຕາມສິ່ງຈອບອອຍ ຄວາມຫຍໍ້ທໍ້ ຂອງໜ້າປີ້ນແຫ່ງເສດຖະກິດຕະຫຼາດ, ພະຍາຍາມສູ້ຊົນເພື່ອກາຍເປັນນັກຮົບຕະລຸມບອນຄົນໜຶ່ງ ທີ່ອົງອາດກ້າຫານໃນແນວຮົມແນວຄິດ ວັດທະນະທຳ, ສົມກັບຄວາມໄວ້ເນື້ອເຊື່ອໃຈຂອງພັກ ລັດ ແລະ ປະຊາຊົນ.
ເນື່ອງໃນໂອກາດນີ້, ຂ້າພະເຈົ້າສະເໜີໃຫ້ຄະນະພັກ ແລະ ອຳນາດການປົກຄອງຂັ້ນຕ່າງໆ ເອົາໃຈໃສ່ ອຳນວຍຄວາມສະດວກທາງດ້ານວັດຖຸ ເຕັກນິກໃຫ້ແກ່ສະມາຄົມຂັ້ນຕ່າງໆ, ເພື່ອໃຫ້ສະມາຄົມນັກຂ່າວຫວຽດນາມເສີມຂະຫຍາຍພາລະບົດບາດອົງການຈັດຕັ້ງການເມືອງ - ສັງຄົມ - ອາຊີບ, ສາມັກຄີ, ເຕົ້າໂຮມ ແລະ ບຳລຸງສ້າງດ້ານການເມືອງ ວັດທະນະທຳ ວິຊາສະເພາະ ຄຸນສົມບັດດ້ານອາຊີບ ໃຫ້ແກ່ສະມາຊິກ - ນັກຂ່າວໃນທົ່ວປະເທດ. ສະມາຄົມນັກຂ່າວຫວຽດນາມ ຕ້ອງຈັດຕັ້ງໃຫ້ດີກ່ວາອີກ ການມອບລາງວັນສື່ມວນຊົນແຫ່ງຊາດ ເພື່ອດຶງດູດບັນດາຜົນການປະດິດແຕ່ງທີ່ດີເດັ່ນໃຫ້ໄດ້ນັບມື້ນັບຫຼາຍກ່ວາອີກ; ມີຮູບການຍ້ອງຍໍຊົມເຊີຍ ແລະ ປຸກລະດົມກຳລັງໃຈຢ່າງທັນເວລາ ຕໍ່ບັນດາຜົນການປະດິດແຕ່ງທີ່ມີຄຸນຄ່າສູງທັງເນື້ອໃນແນວຄິດ ແລະ ຮູບການສະແດງ, ປະກອບສ່ວນເຂົ້າໃນການກໍ່ສ້າງພື້ນຖານສື່ມວນຊົນປະຕິວັດ ຫວຽດນາມ ນັບມື້ນັບໄດ້ຮັບການພັດທະນາ.
ຂໍອວຍພອນບັນດາສະຫາຍການນຳ, ບັນດາສະຫາຍຜູ້ແທນ, ບັນດາແຂກທີ່ມີກຽດ, ນັກຂ່າວໃນທົ່ວປະເທດ ແລະ ບັນດາສະຫາຍທຸກຄົນຈົ່ງມີສຸຂະພາບເຂັ້ມແຂງ, ມີຄວາມຜາສຸກ ແລະ ປະສົບຜົນສຳເລັດໃນໜ້າທີ່ການງານ./.
ໂດຍ ເຈິ່ນດ້າຍກວາງ
ກຳມະການກົມການເມືອງສູນກາງພັກ,
ປະທານປະເທດແຫ່ງ ສສ ຫວຽດນາມ
--------------------------------
* ຫົວຂໍ້ໂດຍວາລະສານກອມມູນິດເປັນຜູ້ແຕ່ງ
(1) ໂຮ່ຈີມິນ: ນິພົນຄົບຊຸດ, ສຳນັກພິມຈຳໜ່າຍການເມືອງແຫ່ງຊາດ - ຊື້ເທິດ, ຮ່າໂນ້ຍ, 2011, ເຫຼັ້ມ 13, ໜ້າ 466.